ועדת הפנים והגנת הסביבה, כנסת 24, פרוטוקול מספר 16, 2021-10-03 13:00

וליד טאהא: חברים, שלום.

וליד טאהא: על סדר היום פרק י"א, סימן א', אנרגיה, סעיפים 61-60, אספקת חשמל לגוש דן, מתוך הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, הכנה לקריאה שנייה ושלישית, הסתייגויות והצבעות.

לירון אדלר מינקה: מאז הדיון הקודם עלו כאן כל מיני שאלות, גם מצד חברי הכנסת, בעיקר לנושא המועדים, בחלק האחרון של הצעת החוק.

לירון אדלר מינקה: בעקבות השאלות שעלו כאן והדברים שדוברו עליהם בוועדה, בתיאום עם הממשלה עשינו כמה שינויים בנוסח ההצעה.

לירון אדלר מינקה: זה מופיע לחברי הכנסת בטבלטים.

לירון אדלר מינקה: זה עלה גם באתר הוועדה.

לירון אדלר מינקה: אני אקרא כמה שינויים בסעיפים.

לירון אדלר מינקה: שוב, זה בתיאום עם הממשלה ובעקבות הדברים שעלו בוועדה בישיבה הקודמת.

לירון אדלר מינקה: אני מתחילה בעמוד 2, בפסקה (ב)(2).

לירון אדלר מינקה: עיקר השינויים הם לגבי פסקאות (7) עד (10), בהן דובר על הנושא של הסרת האסבסט מחלקים חיצוניים במתקן התעשייתי.

יוראי להב-הרצנו: את מדברת על (ב)(1) או על (ב)(2)?

לירון אדלר מינקה: על (ב)(2).

יוראי להב-הרצנו: כי (ב)(1) לא היה בנוסח המקורי.

לירון אדלר מינקה: כל התיקונים שיש ב"עקוב אחר שינויים", בצבע אדום בנוסח, הוקראו כבר בפעם הקודמת ודיברנו עליהם.

יוראי להב-הרצנו: סעיף (ב)(1) הוקרא?

לירון אדלר מינקה: כן.

לירון אדלר מינקה: הוא הוקרא גם בפעם הקודמת.

לירון אדלר מינקה: כל השינויים הוקראו בפעם הקודמת והיו הערות לגביהם.

לירון אדלר מינקה: חוץ מהשינויים האלה שכבר הוקראו ואין צורך לחזור עליהם ולקרוא אותם שוב, יש עוד כמה שינויים שנוספו מאז הדיון הקודם בעקבות שאלות שעלו כאן.

לירון אדלר מינקה: בפסקה (ב)(2), לבקשת הממשלה, נוסף משפט: "המנהל רשאי לפטור את בעל המיתקן או המחזיק בו מביצוע בדיקה בשבוע מסוים או לתת ארכה למסירת דיווח על יסוד בקשה מנומקת מראש ובכתב".

לירון אדלר מינקה: מדובר כאן באחד התנאים לכך שהמיתקן ממשיך לפעול.

לירון אדלר מינקה: זה נאי שהיה כבר בנוסח הכחול, שאחת לשבוע בעל המיתקן התעשייתי עושה איזושהי בדיקה חזותית במיתקן לגילוי מפגעי אסבסט.

לירון אדלר מינקה: היות שמדובר כאן בהרבה שנים וזו בדיקה שנדרשת כל שבוע, ביקשו נציגי הממשלה שמנהל האסבסט במשרד להגנת הסביבה יוכל, ככל שאפשר וככל שיש צורך בכך, לפטור בדיקה אם יש איזה שבוע שבו רואים שלא נדרשת הבדיקה הזאת או שאפשר לאחר בדיווח או משהו כזה.

לירון אדלר מינקה: יהיה אפשר לפטור.

לירון אדלר מינקה: זה שינוי אחד שנוסף ב-(ב)(2).

לירון אדלר מינקה: עוד שינוי בעמוד 5 בפסקה (5)(ב)(3).

לירון אדלר מינקה: זה שינוי טכני.

לירון אדלר מינקה: שינוי של נוסח.

לירון אדלר מינקה: בהפניה למספר ההפניה הייתה לאישור הממשלה לפי פסקה (3) וזה צריך להיות פסקה (2).

לירון אדלר מינקה: זה תיקון טכני לחלוטין.

לירון אדלר מינקה: בפסקה (6), גם כן לבקשת הממשלה, ביקשו לתקן ולומר ש"בעל המיתקן התעשייתי או המחזיק בו ישלח למנהל עותק מהמסמכים המפורטים להלן, ככל שהם ניתנו, לא יאוחר מעשרה ימי עסקים מיום שקיבל את המסמכים".

לירון אדלר מינקה: זה במקום שבעה ימים שהיו כתובים קודם.

לירון אדלר מינקה: הממשלה ביקשה כאן לתת איזושהי גמישות בנושא של מסירת מסמכים.

לירון אדלר מינקה: שינוי נוסף הוא בפסקה (7) בעמוד 5.

לירון אדלר מינקה: מדובר כאן עלה סרת אסבסט פריך בחלקים החיצוניים של מבנה תחנת הכוח שהשימוש בהם הופסק.

לירון אדלר מינקה: הוועדה ביקשה לקבוע מועד לדבר הזה ואחרי המשפט "הסרת האסבסט תהיה במועד מוקדם ככל האפשר ולא יאוחר מהמועד שהורה לו המנהל" הוספנו את המשפט "ובלבד שמועד זה לא יהיה מאוחר מתוך חמישה חודשים מיום קבלת היתר לעבודת אסבסט או מיום ב' בתמוז התשפ"ב (1 ביולי 2022) לפי המוקדם מביניהם".

לירון אדלר מינקה: זו בעצם ההסרה הכי מיידית של אסבסט מחלקים בהם כבר אין שימוש והשימוש בהם הופסק.

לירון אדלר מינקה: בפסקה (8), עמוד 6, ביקשה הוועדה להוסיף מועד לגבי הסרת האסבסט הפריך מחלקים חיצוניים שהשימוש בהם יופסק החל מיום ב' בתמוז התשפ"ב (1 ביולי 2022) והוסיפו כאן שהסרת האסבסט תהיה בתוך 18 חודשים מהמועד האמור.

לירון אדלר מינקה: זאת אומרת החל מ-1 ביולי 2022 הופסק השימוש באותם חלקים חיצוניים ואז תוך 18 חודשים צריך להסיר ולהטמין את האסבסט שם.

לירון אדלר מינקה: בפסקה (9) בעמוד 6, יש איזשהו תיקון.

לירון אדלר מינקה: מדובר בתוכנית שבעל המיתקן התעשייתי או המחזיק בו צריך להגיש למנהל האסבסט לגבי הסרת רכיבי אסבסט בלקים שאפשר לעשות לפני יו9 ב' בתמוז התשפ"ב (1 ביולי 2022).

לירון אדלר מינקה: הייתה כאן הפניה לפסקה (8).

לירון אדלר מינקה: זה עניי של נוסח.

לירון אדלר מינקה: בשלב הניסוח אנחנו נבדוק אם ההפניה היא יותר מועילה או יותר מבלבלת.

לירון אדלר מינקה: בכל אופן, בינתיים ביקשו להוריד את ההפניה הזאת.

לירון אדלר מינקה: אם בשלבי הנוסח נראה שההפניה בכל זאת נדרשת, נעשה את זה כך שיהיה יותר ברור.

לירון אדלר מינקה: בפסקה (10) יש לנו כמה שינויים קצת יותר מרכזיים, בעקבות הדיונים שהיו כאן בוועדה.

לירון אדלר מינקה: מדובר על מצב שבו יש חלקים חיצוניים במבנה שאי אפשר להפסיק את השימוש בהם ב-1 ביולי 2022 ואז בעל המיתקן צריך להגיש בקשה למנהל האסבסט ולבקש לדחות את מועד ההסרה וההטמנה של האסבסט אותם חלקים.

לירון אדלר מינקה: כדי שאפשר יהיה להבין, אני אקריא את כל הסעיף.

לירון אדלר מינקה: פסקה (10) בעמוד 7.

לירון אדלר מינקה: "על אף האמור בפסקה (8), המנהל רשאי לאשר לבעל המיתקן התעשייתי או למחזיק בו, שלא להפסיק את השימוש באסבסט הפריך כאמור באותה פסקה, כולו או חלקו, במועד הקבוע בה, או לדחות את מועד הסרתו והטמנתו למועד מאוחר מהמועד הקבוע באותה פסקה, על יסוד בקשה בכתב שהגיש בעל המיתקן התעשייתי או המחזיק בו, ולפיה הפסקת השימוש כאמור תפגע במישרין או בעקיפין ביכולת ייצור החשמל במיתקן התעשייתי, ובלבד שבקשה כאמור תוגש עד ליום י"ט בטבת התשפ"ד (31 בדצמבר 2023).

לירון אדלר מינקה: המנהל ייתן את החלטתו בבקשה עד ליום כ"א באדר ב' התשפ"ד (31 במארס 2024), לאחר שהתייעץ עם יושב ראש רשות החשמל.

לירון אדלר מינקה: לא אישר המנהל את הבקשה, כולה או חלקה, יפסיק בעל המיתקן התעשייתי את השימוש באסבסט הפריך שלגביו לא אושרה הבקשה, יסירו ויטמינו במועד מוקדם ככל האפשר ולא יאוחר מהמועד שהורה לו המנהל ובלבד שמועד זה לא יאוחר מיום י"ב בטבת התשפ"ד (1 בינואר 2026).

לירון אדלר מינקה: אסבסט פריך כאמור שאושרה הבקשה לגביו יחולו עליו הוראות פסקאות (1), (4) ו-(5)".

לירון אדלר מינקה: המשמעות היא שעד ה-31 בדצמבר 2023 אפשר להגיש בקשה למנהל האסבסט לגבי חלקים שלא מסירים אותם כרגע.

לירון אדלר מינקה: מנהל האסבסט צריך לדון בבקשה ולתת החלטה אחרי התייעצות עם יושב ראש רשות החשמל.

לירון אדלר מינקה: ההחלטה צריכה להינתן עד ה-31 במארס 2024.

לירון אדלר מינקה: מה שאושר להמשיך בו את השימוש, עובר למסלול הרגיל של כל התחנה עם האישורים של שר האנרגיה והאישורים של השר להגנת הסביבה.

לירון אדלר מינקה: מה שמנהל האסבסט קובע שצריך להוריד, יצטרכו להוריד עד ה-1 בינואר 2026.

סמי אבו שחאדה: שאלה.

סמי אבו שחאדה: אני שומע עכשיו הרבה על אסבסט פריך.

סמי אבו שחאדה: מה זה מוסיף לדיון שלנו היום על מה שהיה?

סמי אבו שחאדה: בדיון הקודם לא שמעתי על האסבסט הפריך אלא שמעתי אסבסט.

סמי אבו שחאדה: מה זה האסבסט הפריך הזה?

רון כץ: זה חלק מהפינוי של רידינג.

סמי אבו שחאדה: הייתי בדיון ואני יודע.

סמי אבו שחאדה: עכשיו רוצים לפנות אסבסט.

וליד טאהא: זה לא משנה כלום מהעיקרון.

וליד טאהא: זה מושג שקשור לאסבסט אבל לא משנה את העיקרון של כל להדיון.

סמי אבו שחאדה: האם אלה עוד סוגים של אסבסט?

רעות רבי: אני מנהלת אגף אסבסט ורישום כימיקלים במשרד להגנת הסביבה.

רון כץ: השאלה אם האגף הוא אסבסט פריך או לא.

רעות רבי: גם וגם.

רעות רבי: מדובר בחומר הגולמי, סיבי אסבסט, במצב המסוכן ביותר כי אז הם פריכים.

רעות רבי: מה שמסוכן באסבסט זה לנשום אותו, שהוא ייכנס לנו לריאות.

רעות רבי: יש מצבים קצת פחות מסוכנים, כשהאסבסט נמצא בתערובת יחד עם מלט ואז התערובת יציבה יותר.

רעות רבי: מזה ייצרו כל מיני מוצרים כמו הגגות הגליים שאנחנו מכירים על רפתות, לולים וכולי.

רעות רבי: השימוש בתעשייה, ועכשיו אנחנו מדברים על רידינג, היה במצב של פריך.

רעות רבי: השימוש באסבסט פריך, הוא המסוכן ביותר.

רעות רבי: פריך במגע ידני.

רעות רבי: הסיבים יכולים להשתחרר לאוויר כשנוגעים בזה.

סמי אבו שחאדה: זה כל האסבסט ברידינג?

רעות רבי: לא.

רעות רבי: יש גם אסבסט צמנט.

רעות רבי: יש שם גם לוחות חיצוניים שמחפים את התחנה אבל גם החוק מתייחס.

רעות רבי: כל הסעיף שאנחנו מתקנים, זה סעיף שמדבר על חובת הסרת אסבסט פריך עד אוגוסט 2021.

רעות רבי: פריך.

רעות רבי: לצמנט אין תאריך של חובת הסרה, רק במצבי מפגע יש פעולות וחובה להסיר.

וליד טאהא: תודה.

וליד טאהא: לירון, תמשיכי.

לירון אדלר מינקה: פסקה אחרונה שביקשו נציגי הממשלה להוסיף בעקבות התיקונים והכנסת המועדים לפסקאות (7) עד (10).

לירון אדלר מינקה: ביקשו להוסיף עוד איזושהי פסקה כללית, זו פסקה (11), שאומרת: "מבלי לגרוע מהוראות סעיף זה, בעל המיתקן התעשייתי יפעל להפסיק את השימוש ולהסיר כל אסבסט פריך במיתקן התעשייתי אשר אין בהפסקת השימוש בו או בהסרתו כדי לפגוע, במישרין או בעקיפין, ביכולת ייצור החשמל במיתקן התעשייתי".

לירון אדלר מינקה: זה סעיף שמוסיף איזושהי חובה כללית.

לירון אדלר מינקה: יש את המועדים שצריך לעבוד לפיהם ואת האישורים שצריך לקבל אבל ככל שיש אסבסט שניתן להוריד – יש כאן חובה כללית על בעל המיתקן להסיר את מה שהוא יכול.

לירון אדלר מינקה: אלה התיקונים שנוספו.

וליד טאהא: תודה רבה.

וליד טאהא: הוגשו הסתייגויות.

וליד טאהא: חלק מההסתייגויות בניגוד למקובל במדינות דמוקרטיות הוגשו מהקואליציה.

יצחק פינדרוס: גם אני הגשתי הסתייגויות כשהייתי חבר קואליציה.

יצחק פינדרוס: פעם הייתי חבר קואליציה, לצערי.

וליד טאהא: נשמע את חברי הכנסת.

וליד טאהא: ראשון הנכנסים לאולם, חבר הכנסת יוראי להב הרצנו.

וליד טאהא: הוא ידבר והוא ימשוך את ההסתייגות שלו.

יוראי להב-הרצנו: יכול להיות שתסכים לה.

יוראי להב-הרצנו: אני לא יודע.

וליד טאהא: על חלק כבר הסכמתי, לא?

יוראי להב-הרצנו: נכון.

יוראי להב-הרצנו: כן.

יוראי להב-הרצנו: החלק העיקרי, אדוני מדבר על סעיף 1(ב) שמדבר על ההתקנה.

יוראי להב-הרצנו: "בעל המיתקן התעשייתי או המחזיק מילא אחרי הוראות פסקאות (7), (9), (8) או (10)".

יוראי להב-הרצנו: כלומר, כפי שאני מבין את הצעת החוק הזו, התכלית שלה היא לשמור על הכשירות.

וליד טאהא: על איזה סעיף אתה מדבר?

יוראי להב-הרצנו: על סעיף (ב)(1), עמוד 2.

יוראי להב-הרצנו: החוק כרגע קובע שבמידה ודוח שאמורה להגיש הממשלה לכנסת התעכב ביום אחד, צריך להוריד את השלטר מעל תחנת הכוח רידינג ובכך לפגוע בהמשך הכשירות האנרגטית לאזור המרכז.

יוראי להב-הרצנו: אני מבין לתכלית הצעת החקיקה הזו, אדוני היושב ראש, היא להמשיך בכשירות האנרגטית של התחנה.

וליד טאהא: נכון.

וליד טאהא: לספק חשמל לגוש דן.

יוראי להב-הרצנו: בעיניי חרף ההתרשלות של הממשלה בעשור האחרון מלהמשיך, אבל זאת התכלית שלה – להמשיך את הכשירות האנרגטית.

יוראי להב-הרצנו: אני חושב שהסעיף הזה מעקר מהשורש את התכלית שלה.

וליד טאהא: אתה מדבר על כל הסעיף?

יוראי להב-הרצנו: כן.

וליד טאהא: אתה מדבר על סעיף (2)?

יוראי להב-הרצנו: לא.

יוראי להב-הרצנו: סעיף (ב)(1).

יוראי להב-הרצנו: יש דרישות למכביר.

יוראי להב-הרצנו: גם ארבעה מועדים בהם צריך להסיר את האסבסט שניתן להסיר שלא דרוש לשימוש בתחנה, גם דוחות שאמורים להיות מוגשים, גם דיווח של שרת האנרגיה וגם דיווח של השרה להגנת הסביבה, גם סמכויות נרחבות לאחראית האסבסט במשרד להגנת הסביבה.

יוראי להב-הרצנו: אני מתרשם שבהינתן העובדה שהממשלה תמלא אחר הוראות החוק – ואני מכבד את הממשלה ככזאת שממלאת אחר הוראות החוק שאנחנו קובעים כאן - לא צריך להתנות.

וליד טאהא: זה לא מדויק.

וליד טאהא: למה הנושא כולו ממשיך להתקיים?

וליד טאהא: כי לא עשו את מה שהיו צריכים לעשות בזמן שהיו צריכים לעשות.

יוראי להב-הרצנו: נכון.

יוראי להב-הרצנו: ולכן קובעים כאן החמרה משמעותית.

וליד טאהא: עכשיו מבקשים עוד הארכה.

וליד טאהא: לכן היו כל מיני הערות.

יוראי להב-הרצנו: היעלה בדעתך אדוני שבמידה ומישהו איחר ביומיים להגיש דוח, החשמל לא יגיע?

לירון אדלר מינקה: אני אתקן.

לירון אדלר מינקה: הנושא של הדוח הוא רק בפסקה (9).

לירון אדלר מינקה: פסקאות (7), (8) ו-(10) הן פסקאות מהותיות שמחייבות את בעל המיתקן להסיר אסבסט בחלקים החיצוניים, בחלקים שחשופים לציבור, להסיר את האסבסט, לעשות את מה שצריך במסגרת האילוצים שיש.

לירון אדלר מינקה: כל התיקונים שהקראתי בסעיפים (7), (8) ו-(10) הם אחרי תיאום עם הממשלה.

לירון אדלר מינקה: לגבי המועדים בהם בעל המיתקן יוכל לעמוד, יש כאן אפשרות לבעל המיתקן לדחות הסרת חלקים מסוימים אם באמת יש סברה שהחלקים האלה במיתקן דרושים להמשך הפעלת התחנה ואז אפשר לדחות את ההסרה.

לירון אדלר מינקה: בסך הכול הפסקאות האלה – (7), (8) ו-(10) – הן יחסית נותנות די גמישות.

לירון אדלר מינקה: אנחנו מכניסים לחוק חובות.

לירון אדלר מינקה: פסקאות (7), (8) ו-(10) הן חובות שהן חובות חשובות אבל חובות שאפשר לעמוד בהן להסרת האסבסט ככל הניתן.

לירון אדלר מינקה: הסנקציה שיש עליהן היא הטלת סנקציה מינהלית או פלילית.

יוראי להב-הרצנו: יש גם עיצומים כספיים ויש גם אחריות פלילית.

יוראי להב-הרצנו: למה שאזרחי ישראל ישלמו?

יוראי להב-הרצנו: הם ישלמו כי לא יהיה להם חשמל.

וליד טאהא: אולי תתמקד.

וליד טאהא: אתה מבקש כאן לבטל את כל מה שנעשה.

יוראי להב-הרצנו: לא.

וליד טאהא: תתמקד.

וליד טאהא: מהו הנושא הספציפי, הסעיף הספציפי שאתה מבקש להתמקד בו.

יוראי להב-הרצנו: אני לא מבקש לבטל את האחריות, לפרק את האסבסט שלא דרוש, אני מבקש לנתק את הצורך לעמוד באחריות הזאת לבין הפעלת התחנה.

וליד טאהא: מה זאת אומרת?

וליד טאהא: תסביר איך אתה עושה את זה בפועל.

יוראי להב-הרצנו: יש כאן בחוק גם עיצומים כספיים וגם אחריות פלילית.

יוראי להב-הרצנו: יש כאן את כל מה שאפשר חוץ מאספקת האנרגיה לתושבי המרכז.

לירון אדלר מינקה: פסקאות (7) עד (10) מדברות על הסרת אסבסט מחלקים חיצוניים של מבנה תחנת הכוח כשהם לא דרושים יותר להפעלת המיתקן.

לירון אדלר מינקה: כאשר הממשלה הביאה את הצעת החוק לדיון, בעצם הסנקציה על אי עמידה בחובות האלה הייתה או להטיל אחריות פלילית או לתת עיצומים כספיים.

לירון אדלר מינקה: אלה דברים שהם לרוב לא נעשים.

יוראי להב-הרצנו: שייעשו.

לירון אדלר מינקה: הם לא מהווים הרתעה מספקת לביצוע הדבר הזה שכולם מסכימים שיש בו צורך.

יוראי להב-הרצנו: תגדילו את העיצומים.

יוראי להב-הרצנו: התכלית של הצעת החוק היא להמשיך את הכשירות האנרגטית ולא לעצור אותה.

לירון אדלר מינקה: נציג חברת החשמל היה כאן ודיבר וגם במכתב שהם שלחו לוועדה נאמר שיכולים לעמוד בחובות האלה.

לירון אדלר מינקה: אין סיבה שנגיע למצב של השבתה.

יצחק פינדרוס: יבואו ב-2028 ויגישו בחוק ההסדרים עוד עשר שנים.

לירון אדלר מינקה: רצו שהחובות האלה כן יעוגנו בתוך איזושהי מסגרת שהיא מסגרת יותר מחייבת.

אהוד אדירי: הממשלה הסכימה בשיח אתכם על כל התאריכים שביקשו לקבוע.

אהוד אדירי: הוספנו כאן מסמרות, תאריכים וחובות.

אהוד אדירי: אני חושב שהסמכויות שיש בחוק האסבסט לאכיפה הן מאוד קשות.

אהוד אדירי: הרעיון לתלות את אספקת החשמל לתל אביב כמשהו שהוא כאילו מרפא – לא, הוא לא מרפא כלום.

אהוד אדירי: החובה שלהם היא להסיר את האסבסט.

אהוד אדירי: חברת החשמל לא תוכל להגיד שהכול בסדר, שהתחנה לא תפעל ולא הסירה את האסבסט.

אהוד אדירי: זה בדיוק הרעיון כאן.

אהוד אדירי: יש סנקציות מאוד כבדות בחוק האסבסט.

אהוד אדירי: אנשים מתייחסים אליהן מאוד ברצינות – גם סנקציה פלילית, גם עיצומים כספיים - אז לבוא עכשיו ולהגיד שאם לא עמדו במשהו, התחנה לא תפעל?

אהוד אדירי: לא.

אהוד אדירי: זה לא עונש לחברת חשמל.

אהוד אדירי: אני לא יכול להסתכל על זה כך.

קריאה: זה עונש לתושבי גוש דן.

קריאה: לכן אנחנו מתנגדים.

סמי אבו שחאדה: גם תושבי תל אביב יכולים להיפגע מהאסבסט.

סמי אבו שחאדה: הרי אף אחד כאן לא רוצה להקשות.

סמי אבו שחאדה: יש גם סכנה באסבסט.

יוראי להב-הרצנו: ברור ולכן צריך לפרק אותו.

סמי אבו שחאדה: יש להם כאן הרבה מרחב פעולה אלא מה שקרה זה שנתנו להם כל כך הרבה, מעל כל כך הרבה, כך שאנחנו תקועים עוד כמה שנים נוספות בגלל שהם לא עשו.

יוראי להב-הרצנו: זה נכון לגבי העבר.

יוראי להב-הרצנו: אתה צודק במאה אחוזים.

סמי אבו שחאדה: אבל כל חשיבות הדיון היא איך למנוע את הטעות של העבר.

יוראי להב-הרצנו: לכן יש כאן עיצומים כספיים.

יוראי להב-הרצנו: יש כאן אחריות פלילית אישית ובעיניי זה מספק.

יוראי להב-הרצנו: המטרה של החוק היא להבטיח את אספקת החשמל.

סמי אבו שחאדה: אף אחד לא יפסיק את אספקת החשמל לתל אביב בגלל השורה הזאת.

יוראי להב-הרצנו: אז למה לכתוב את זה?

סמי אבו שחאדה: כדי שחברת החשמל תדע שיש עכשיו ביקורת, יותר ממה שהיה בעבר, ושחשוב שהיא תעשה את העבודה שלה.

אפרת נחלון: יש גופים שלא יקבלו חשמל בכל גוש דן.

אפרת נחלון: לא בעל המיתקן התעשייתי.

אפרת נחלון: הרצון כאן הוא להרתיע את בעל המיתקן התעשייתי ואנחנו שותפים לו ולכן יש גם עבירה פלילית וגם עיצום כספי.

אפרת נחלון: למנהל האסבסט יש כלים לבוא ולהפעיל אכיפה אם לא עומדים בהוראות (7), (8) ו-(10).

אפרת נחלון: אבל אנחנו אומרים שאין טעם לבוא ולהעניש את כל האזרחים שגרים באזור גוש דן ושלא יהיה להם חשמל כי בעל המיתקן התעשייתי או המחזיק בו לא עמד בהוראות פסקאות אלה.

אפרת נחלון: זה לא הגיוני שהם ייפגעו בגלל זה.

רון כץ: מצד שני אנחנו כולנו מבינים שחס וחלילה אם נגיע ליום הזה, לא נעצור את התחנה.

רון כץ: אם כן, למה לרשום את זה?

רון כץ: אין טעם לסעיף הזה.

רון כץ: הוא סעיף שאין בו חשיבות.

רון כץ: אף אחד לא יעצור את התחנה מעבודתה.

רון כץ: זה כל הרעיון.

אפרת נחלון: נזכיר שיש גם חובה לטפל במפגעים.

אפרת נחלון: כלומר, כל מה שאנחנו מדברים עליו כאן זה אם לא עומדים במועד של ההסרה.

רון כץ: ברור.

רון כץ: ואם לא מניח את הדעת הקנס הכספי או האחריות הפלילית, אפשר להגדיל את הקנס.

יצחק פינדרוס: אתה הצלחת להבין למה בסעיף (8) נתנו להם 18 חודשים מה-1 ביולי 2022?

יצחק פינדרוס: בדיון הקודם דיברו על 18 חודשים מהיום.

אפרת נחלון: לא.

אפרת נחלון: יש 18 חודשים גם בסעיפים אחרים בחוק.

יצחק פינדרוס: הוא אמר שהוא צריך בשביל לסיים את פינוי האסבסט מהאלמנטים החיצוניים, 18 חודשים.

אפרת נחלון: מהיום שאתה מכבה את התחנה לעבודות שיקום.

אפרת נחלון: להוציא את עודפי האנרגיה משם.

אפרת נחלון: זה כתוב גם במכתב.

יצחק פינדרוס: בדיון הקודם הוא אמר שבחיצוני הוא צריך 18 חודשים מהיום.

אפרת נחלון: יש מכתב עם הפירוט לכמה חודשים.

יצחק פינדרוס: זאת לא העמדה שהוא הציג.

יצחק פינדרוס: אני מדבר על חברת חשמל שהציגה.

יצחק פינדרוס: אני זוכר איך ה-18 חודשים נחלקו.

יצחק פינדרוס: חמישה חודשים קבלת היתר.

עידו מור: רק כדי לדייק כי זה מופיע.

עידו מור: נראה לי שיש כאן ערבוב של שני סעיפים.

קריאה: יש כנראה ערבוב בין שני סעיפים.

קריאה: , אחד זה הפירוק המיידי שצריך להתבצע, כפי שנאמר, תוך חמישה חודשים ולא יאוחר מה-1 ביולי.

קריאה: אנחנו מתכוונים להתחיל את זה באופן מיידי.

קריאה: החלק השני הוא החלק החיצוני שהחל מה-1 ביולי ומשכו יהיה 18 חודשים לפירוק כל האסבסט החיצוני למעט היה ותוך כדי עבודה אנחנו נגלה דברים שלא היו צפויים, כי בסופו של דבר זאת תחנה מאוד מאוד ישנה עם פעילות מאוד מאוד...

קריאה: אם תוך כדי הפעילות הזאת נגלה שיש איזה שהן הפתעות שלא ידענו עליהן.

וליד טאהא: אנחנו לא נצביע על ההסתייגות של יוראי.

וליד טאהא: שמענו אותך.

וליד טאהא: נעשה את ההצבעה היום אבל לא עכשיו.

רון כץ: עוד משפט אדוני.

רון כץ: בזמן שאתם דיברתם גם אנחנו דיברנו ואנחנו מסכימים כולנו שלעצור את האספקה לגוש דן זה לא משהו הגיוני.

רון כץ: אולי אפשר להגיע בהסכמה כאן, כדי שלא נצטרך להצביע על זה.

רון כץ: אולי נמצא פתרון שלא צריך להצביע.

יוראי להב-הרצנו: חשוב להבהיר.

יוראי להב-הרצנו: המחיקה של הסעיף לא מורידה את האחריות של המפעיל או של הממשלה בכל מה שדרוש ממנה.

יוראי להב-הרצנו: זה מנתק את הקשר בין הפעלת התחנה לבין עמידה בחובה.

רון כץ: לזה כולנו מסכימים.

וליד טאהא: נתדיין על זה.

וליד טאהא: לכן אמרתי שעכשיו לא נצביע.

שלמה קרעי: ההסתייגות שלו חשובה כי כשיש ממשלה שאי אפשר לסמוך עליה כל כך, צריך שבחוק לא תהיה איזו סנקציה - - -

יוראי להב-הרצנו: עד שהגיעה ממשלה שעושה משהו, ששמה את האנרגיה בראש סדר העדיפויות שלה, שמביאה תקציב.

יוראי להב-הרצנו: תאמין לי, 30 אחוזים יהיה ב-2030.

יוראי להב-הרצנו: עד היום יש פחות מ-5 אחוזים.

יוראי להב-הרצנו: מי שלט כאן עד היום?

וליד טאהא: חבר הכנסת רון כץ, אתה רוצה לומר משהו?

רון כץ: לא.

וליד טאהא: יש לנו עוד שתי הסתייגויות של שלמה קרעי.

שלמה קרעי: 84 הסתייגויות אדוני היושב ראש.

וליד טאהא: כן.

וליד טאהא: התכוונתי שני חברים עם הסתייגויות, אחד מהם עם 84 הסתייגויות.

יוראי להב-הרצנו: 94.

שלמה קרעי: אדוני היושב ראש, כדי להשאיר קצת זמן לקראת הדיון הבא בהסתייגויות, אז על כל ההסתייגויות האלה אני מבקש להצביע כמקשה אחת.

יוראי להב-הרצנו: לפני תחילת הדיון אני בירכתי את שלמה קרעי כי אמרתי שזאת ממש פאטה מורגנה להיות בדיון בכנסת בימים אלה כשיש נציג של הליכוד.

וליד טאהא: ניתן לך את הזכות להציג את ההסתייגויות שלך.

שלמה קרעי: אני אשמח.

שלמה קרעי: תודה אדוני היושב ראש.

שלמה קרעי: קודם כל, בתשובה לברכה, מברך רעהו השכם בבוקר בקול גדול, קללה תיחשב לו.

שלמה קרעי: זאת הברכה של יוראי שהוא מברך ואומר שזאת פעם ראשונה שאני מגיע לדיון.

רון כץ: לא, לא אתה.

רון כץ: הוא אמר נציג ליכוד.

שלמה קרעי: אנחנו נמצאים כאן יום יום, בכל הוועדות.

יוראי להב-הרצנו: חס וחלילה, אני מאוד שמח שאתה כאן.

רון כץ: אתה לוקח את זה לכיוון לא נכון.

שלמה קרעי: עזוב את הכיוון.

שלמה קרעי: הכיוון לא חשוב.

רון כץ: השלב הראשון הוא להבין איך מתנהלים כאן.

רון כץ: צריכים להגיע לוועדות.

שלמה קרעי: אני מזמין אותך לעוד ועדות אחרות בהן אנחנו נמצאים יום יום.

יוראי להב-הרצנו: נכון.

יוראי להב-הרצנו: אתה נמצא.

שלמה קרעי: לא רק אני.

שלמה קרעי: עוד אחרים.

שלמה קרעי: חברים, כיוון שהקואליציה דרסה את האופוזיציה, אין לנו זכות הצבעה בוועדות.

שלמה קרעי: את הייצוג של הציבור שבחר בנו, אין לנו.

רון כץ: אתם בחרתם לעשות את זה.

רון כץ: לא אנחנו.

שלמה קרעי: לא.

שלמה קרעי: אנחנו רוצים להשתתף ולהצביע.

אלינה ברדץ' יאלוב: לא מתאים לך להתחשבן.

אלינה ברדץ' יאלוב: ממש לא.

יוראי להב-הרצנו: לך באמת לא מתאים.

יוראי להב-הרצנו: אתה רציני.

שלמה קרעי: אתה לא תקנה אותי בדברי חלקלקות.

יוראי להב-הרצנו: זה כמו אלה הטובים בכיתה שתמיד שואלים אותם למה הם מאחרים אבל הם באו עשר דקות קודם.

יוראי להב-הרצנו: זה אתה.

יצחק פינדרוס: רוב התוכניות האלה הן תוכניות מהממשלה הקודמת כי לא הספיקו לעשות חדשות.

יצחק פינדרוס: המצחיק הוא שרובכם לא הייתם מצביעים בעד הדברים האלה.

יצחק פינדרוס: כנראה גם אנחנו לא, לפחות על חלק מהדברים כי אנחנו עשינו חיים קשים לממשלה גם כשהיינו בקואליציה אבל בטח גם אני וגם שלמה.

יצחק פינדרוס: אתם בטח לא הייתם מצביעים בעד.

יצחק פינדרוס: זה פשוט מצחיק.

וליד טאהא: חברים, אתם לקחתם לשלמה קרעי את זכות הדיבור.

וליד טאהא: פינדרוס, חכה, אתה עוד תדבר.

שלמה קרעי: לא רק זה חבר הכנסת פינדרוס, לא רק שהממשלה הקודמת עשתה אלא הם לא יודעים את זה שהממשלה הקודמת עשתה.

שלמה קרעי: השרה מירב מיכאלי כל בוקר עולה עם רפורמה חדשה שלא צריך להציג רישיון נהיגה ולסחוב אותו בזמן הנהיגה.

שלמה קרעי: זה כבר משהו מלפני שלוש שנים אבל זאת רפורמה שעכשיו הממשלה החדשה הביאה לנו.

שלמה קרעי: אדוני היושב ראש, אין לי הסתייגויות לגופו של עניין.

שלמה קרעי: ההסתייגויות שלי הן באופן כללי לחוק התקציב הפוגעני שברובו פוגע בחלשים, לחוק ההסדרים.

שלמה קרעי: אנחנו רואים את מס הגודש, אנחנו רואים דבר אחרי דבר, שיש כאן בעצם התעלמות לא רק מנבחרי הציבור של חצי מהעם שרומסים ולא נותנים להם זכות הצבעה, אלא גם במהות בתוך התקציב יש הרבה פגיעה בחלשים.

שלמה קרעי: הולכים ומנהלים משא ומתן עם כל מיני אחרים אבל הנה המטפלות במעונות היום שובתות כי לא מדברים אתן.

אלינה ברדץ' יאלוב: דווקא מדברים.

אלינה ברדץ' יאלוב: אתה לא מעודכן.

שלמה קרעי: הבוקר הביאו לוועדת הכספים את התקציב של משרד הכלכלה, זרוע התעסוקה, ושם אתה רואה שפגעו בכל הנשים העובדות, הנשים החרדיות והערביות, וב-600 מיליון שקלים שחסכו שם, מממנים עלויות בשכר ועוד דברים אחרים בתקציב הזה של זרוע התעסוקה.

שלמה קרעי: אנחנו מתנגדים באופן עקרוני לתקציב כזה פוגעני.

שלמה קרעי: לפרק הזה בפני עצמו, בסך הכול אין לי יותר מדי הערות ולכן אני מבקש להצביע על ההסתייגויות כמקשה אחת.

שלמה קרעי: תודה.

וליד טאהא: תודה חבר הכנסת שלמה קרעי.

וליד טאהא: חבר הכנסת יצחק פינדרוס.

יצחק פינדרוס: אדוני היושב ראש, ראשית, הגשתי בכתב את ההסתייגויות ואני רוצה לומר - חשבתי תוך כדי הדיון על ההסתייגויות של יוראי להב שאני מסכים אתן שההסתייגות שלי גם נוגעת לזה - שצריך לקבוע אבני דרך כדי שהדבר הזה יקרה.

יצחק פינדרוס: ברור לכולם שאם חברת חשמל תשב רגל על רגל ולא תעשה כלום ויהיו לה תירוצים טובים ודברים נכונים – אף אחד לא יעצור את החשמל לגוש דן.

יצחק פינדרוס: זה מאוד ברור.

יצחק פינדרוס: ברור שזה כשל של עשר שנים, כמו שאמרת.

יצחק פינדרוס: אני לא הולך לומר שזה כשל של מי ששר האנרגיה היום ואני מתנצל שאני לא זוכר מי זה.

יוראי להב-הרצנו: השרה קארין אלהרר.

יצחק פינדרוס: שרת האנרגיה.

יצחק פינדרוס: ואללה, הנה בכלל, טעות כזאת קריטית.

יצחק פינדרוס: אבל זה לא כשל, זה כשל מתמשך של מדינת ישראל .

יצחק פינדרוס: כל הנושא של חשמל לא מטופל נכון.

יצחק פינדרוס: אמרתי את זה בדיונים הקודמים.

יצחק פינדרוס: לא מטופל הנושא של אנרגיות חלופיות, כולל החוק שעלה כאן על אנרגיות חלופיות שאני חושב שהוא טוב בשביל כותרת.

יצחק פינדרוס: אין לו הרבה משמעות והוא בטח לא יגיע ל-30 אחוזים.

יצחק פינדרוס: צר לי שכאשר הנבואה שלי תתגשם ב-2030, זה כבר לא יעניין אף אחד מה החליטו ב-2021.

יצחק פינדרוס: מאוד ברור שמדינת ישראל לא מתקדמת בעניין הזה.

יצחק פינדרוס: לכן גם בהסתייגות כאן הצעתי שייקבעו לוחות זמנים איך מתקדמים עם הנושא של החשמל בתל אביב כי היה ברור לכולם שצריך פתרון – פתרון לשדה דב, פתרון לתכנון, פתרון למה שקורה שם – ולכן צריך לקבוע אבני דרך הרבה יותר מוקדמות מ-2028 או 2026 או 2032, לקבוע אבני דרך איך אנחנו מתקדמים שם.

יצחק פינדרוס: זה פעם אחת.

יצחק פינדרוס: פעם שנייה, אני חושב שמדינת ישראל – והייתי מעורב בעבר ברשויות המקומיות – איכשהו נעולה, ואמר את זה כאן המנכ"ל בהגינות, אך ורק על נושא אנרגיות של הבטריות, אנרגיות סולריות על אף שיכולים להיות פתרונות אחרים.

יצחק פינדרוס: יש מדינות אחרות בעולם מסין ועד מצרים, מנורבגיה ועד עוד המון מדינות בעולם ויש פתרונות לא פחות טובים ואולי יותר טובים, באחוזים הרבה יותר גבוהים, בטח יותר מ-30 אחוזים.

יצחק פינדרוס: לטעמי המדינה לא מספיק משקיעה בזה.

יצחק פינדרוס: המדינה הייתה צריכה לעשות RFI לחברות בין-לאומיות, להביא לכאן פתרונות הרבה יותר יצירתיים ולהפסיק להיכנס לזה שאנחנו אלופים.

יצחק פינדרוס: זאת לא מלחמה שיורים מחר בבוקר ואנחנו בורחים ועושים כל מיני דברים אחרים.

יצחק פינדרוס: לכן אני מציע כהסתייגויות בחוק הזה שני דברים.

יצחק פינדרוס: קודם כל, לקבוע לוח זמנים שהממשלה חוזרת לכאן עם תשובות.

יצחק פינדרוס: תעשה RFI, שתעשה מה שהיא רוצה.

יצחק פינדרוס: שתעשה תכנון.

יצחק פינדרוס: שנית, אחד הדברים שאמרו כאן למה זה לוקח כל כך הרבה שנים, בגלל הליכי התכנון.

יצחק פינדרוס: בואו נעביר לוותמ"ל את הנושא הזה, שיוכלו לקצר בהליכי התכנון.

יצחק פינדרוס: במקום שאנחנו נשנה את החוק כל הזמן, שאנשים יסבלו מאסבסט בגלל הליכי תכנון, בואו נקצר את הליכי התכנון.

יצחק פינדרוס: ליוראי אני רוצה להציע, תאמין לי הצעה הרבה יותר פשוטה.

יצחק פינדרוס: אם אתה מודיע בחוק היום לחברת חשמל שאם היא לא עומדת בלוח הזמנים בתחנת ביניים, לא בסוף, אתה נותן לחברה בין-לאומית אחרת לספק את החשמל.

יצחק פינדרוס: תאמין לי, לא עוצר את החשמל.

יצחק פינדרוס: חברת החשמל מפסיקה לספק חשמל, בתוך שנתיים אתה נותן לחברה בין-לאומית אחרת - תאמין לי שיהיו כאן

יצחק פינדרוס: חברות שירוצו על הדבר הזה ויצאו פתרונות ויוכלו לספק חשמל במקום להעניש את תושבי תל אביב.

יצחק פינדרוס: אל תעניש את תושבי תל אביב אלא תעניש את חברת חשמל.

יצחק פינדרוס: אלה שני הרעיונות.

יצחק פינדרוס: אני חושב שלא מגיע לאנשי תל אביב לסבול מהאסבסט הזה, לא מגיע לאנשי תל אביב להיות מדינת עולם שלישי עם תחנת כוח כזאת, זה לא מגיע להם.

יצחק פינדרוס: זה שאנחנו – אנחנו, מדינת ישראל – התעצלנו, ואמרתי שאני לא מאשים את שרת האנרגיה הנוכחית כי לא זכרתי שהיא שרת האנרגיה, זה בסדר גמור, אני חושב שמדינת ישראל כמדינה חטאה לעניין הזה והיא חייבת לתת תשובות.

יצחק פינדרוס: לכן אנחנו כמחוקקים צריכים לעשות את שלושת הדברים האלה, כפי שאמרתי.

יצחק פינדרוס: האחד, תחנות ביניים שהממשלה חוזרת לכאן עם תכניות לתל אביב.

יצחק פינדרוס: הנושא השני לקצר את הליכי התכנון.

יצחק פינדרוס: הנושא השלישי, אני מציע שוב ליוראי לשקול את הדבר הזה שאם חברת חשמל לא עומדת בהתחייבויות שלה, יביאו חברה אחרת שתעשה את זה.

יצחק פינדרוס: תודה רבה.

וליד טאהא: תודה חבר הכנסת יצחק פינדרוס.

וליד טאהא: בבקשה, חבר הכנסת מוסי רז.

מוסי רז: תודה.

מוסי רז: ראשית, אני תומך בתכליתו של החוק למרות שדיברנו כבר בפעם הקודמת.

מוסי רז: לא היינו צריכים להגיע לזה.

מוסי רז: אבל כיוון שנפקדו מכאן האנשים שעלולים להיפגע, אני רוצה להקריא את מה שהם שלחו לי.

מוסי רז: אני חושב שזה חשוב שזה יישמע.

מוסי רז: "לכבוד חברי וחברות הוועדה הנכבדים, להצבעה בעד מתן דחיית פטור לפירוק אסבסט – אני מקריא את זה כמו שזה, אני מצביע בעד – בתוך תחנת הכוח רידינג, יש משמעות מרחיקת לכת בהשפעתה עלינו עובדי התחנה, המפעילים אותה סביב השעון.

מוסי רז: תחנת הכוח רידינג הגיעה לסוף ימיה ה-...

מוסי רז: הפעלתה היום יומית כרוכה בהרבה תקלות.

מוסי רז: הרבה מערכות עובדות בוויברציה.

מוסי רז: התחנה מתפרקת ומתפוררת לנגד עינינו.

מוסי רז: אנחנו נושמים אבק שחלקו סיבי אסבסט.

מוסי רז: למספר עובדים בינינו יש פגיעות בריאות.

מוסי רז: כולנו מעל גיל 50.

מוסי רז: הלחץ והחרדה נותנים אותותיהם.

מוסי רז: אנחנו רוצים לחיות ולגדל את ילדינו ונכדינו בנחת.

מוסי רז: אל תתנו יד לסכן את חיינו.

מוסי רז: יש למערכת זמן להגיע לפתרון מעשי בנושא משבר החשמל בתל אביב ב-2026.

מוסי רז: אנא מכם, אל תצביעו בעד.

מוסי רז: אנחנו מתחננים על חיינו.

מוסי רז: בכוחכם לשמור עלינו.

מוסי רז: אל תחרצו את גורלנו".

וליד טאהא: כתבו לך את המכתב לפני שקראו ושמעו על ההסתייגות של יוראי.

וליד טאהא: יותר גרוע עכשיו שישמעו את ההסתייגות שלו.

מוסי רז: אני לא חושב שזה ישתנה לאחר ההסתייגות שלו.

מוסי רז: נכון שיש דברים כאן שהם לא דייקו לגבי נוסח החוק אבל עדיין אני חושב שחשוב שהחשש שלהם יהיה כאן על השולחן.

וליד טאהא: תודה רבה.

וליד טאהא: חבר הכנסת רון כץ.

רון כץ: אמרתי את הדברים קודם אבל אני כן אחזור על מה שאני אחזור על מה שאני חושב שהוא חשוב, שהוא חלק ממה שחבר הכנסת יוראי אמר.

רון כץ: אני חושב שאין טעם לשים סעיפים שהם כאילו למראית עין כי כולנו מבינים שלא יעצרו את האספקה לגוש דן ואם זה מה שבסופו של דבר ימנע כאן את כל הדבר החשוב שאנחנו רוצים לקדם, אז זה באמת מיותר.

רון כץ: מעבר לזה, אני חושב שאם אנחנו נסתכל על הצעת החוק הזאת, אנחנו נראה גם את הרצינות ששרת האנרגיה הציבה מולנו וגם את המחויבות, לא רק של משרד האנרגיה אלא בכלל של כל המשרדים.

רון כץ: אנחנו מבינים שתחנת רידינג היא תחנה ישנה שמייצרת 30 אחוזים מהחשמל שהיא יכולה לייצר ואנחנו חייבים לתת למדינה את האפשרות להתקדם וזה לא הולך להיות פשוט.

רון כץ: אני מסכים שהתכנון כאן ולהעביר חשמל חלופי לגוש דן, הכול כאן יהיה מסובך, אז לפחות את החלק שלנו נעשה יותר קל.

וליד טאהא: תודה.

וליד טאהא: מישהו מחברי הכנסת מעוניין לדבר?

וליד טאהא: מוותרים.

וליד טאהא: אנחנו לא נקיים הצבעה על החוק.

וליד טאהא: נודיע מתי ההצבעה תתקיים.

וליד טאהא: בינתיים לא מצביעים.

וליד טאהא: לא אהבתי את הסגנון.

וליד טאהא: כך לא מתנהלים בתוך קואליציה.

וליד טאהא: מי שרצה לבוא עם הסתייגות כזאת, הוא היה צריך לעשות את העבודה בטרם עת, לפני שמביאים נוסח להצבעה.

וליד טאהא: כאמור, בינתיים אנחנו לא מצביעים על החוק.

שלמה קרעי: גם ההסתייגויות שלנו.

וליד טאהא: גם על ההסתייגויות שלכם נצביע בהמשך.

וליד טאהא: על הכול נצביע בהמשך.

וליד טאהא: נצביע על הכול ביחד.

שלמה קרעי: כי אנחנו צריכים להיות כאן.

וליד טאהא: נודיע.

וליד טאהא: אתה תהיה כאן.

שלמה קרעי: או בוועדה אחרת.

וליד טאהא: בסדר.

וליד טאהא: נודיע.

וליד טאהא: קרעי ופינדרוס יקבלו הודעה בטלפון.

וליד טאהא: תודה רבה.